題李夢發知足齋
作者：王之道
朝代：宋

paragraphs: 荀卿重無禍，老氏貴不辱。
不辱非暫榮，無禍乃長福。
咄哉名利場，甚矣身世梏。
得侯方丏公，懷金未忘玉。
經營蛾赴火，奔走蝇嗜肉。
方當從後摶，寧復念前覆。
李斯悲黄犬，揚雄誚丹轂。
二者倘胥失，萬此亦何足。
是理甚易知，允蹈君所獨。
使人之意銷，豈止我心服。
不貪子罕寶，屬厭女寛腹。
庶幾聞高風，將遂變流俗。